رووداو - هەولێر
یانەی ئەیسی میلان رکابەریی هەریەکە لە یانەکانی بارسێلۆنا، ریال مەدرید و یوڤێنتوس دەکات، بۆ گواستنەوەی کریستۆڤ پیاتیک، هێرشبەری یانەی جێنەوا.
رۆژنامەی لاگازێتا دێللۆ سپۆرت رایگەیاندووە، میلان هەنگاوە سەرەتایییەکانی دەستپێکردووە بۆ ئەوەی ئەو یاریزان بباتە ریزەکانی، بۆ ئەوەش لیۆناردۆی بەڕێوەبەری یانەکە لەگەڵ بەرپرسانی جێنەوا لە گفتوگۆدایە و یانە لۆمباردییەکە ئامادەیە 60 ملیۆن یۆرۆ بۆ گواستنەوەی ئەو یاریزانە بداتە جێنەوا.
میلان دەیەوێت ئەو یاریزانە بۆ جێگرتنەوەی گۆنزالۆ هیگواین بباتە ریزەکانی، کە تەمەنی بەرەو هەڵکشانە و ئاستیشی وەک پێویست نییە، بۆ ئەوەش رکابەریی هەریەکە لە یانەکانی بارسێلۆنا، ریال مەدرید و یوڤێنتوس دەکات، کە ئەمانیش بۆ بەهێزکردنی هێلی پێشەوەیان چاویان لە تواناکانی پیاتیکە.
کریستۆڤ پیاتیک، تەمەنی 23 ساڵە و لەم وەرزەدا باشترین ئاستی لەگەڵ یانەکەی پێشکەشکردووە و خاوەنی 13 گۆڵە لە سێریا ئەیدا.